送劉四赴夏縣
作者：李頎
朝代：唐

paragraphs: 九霄特立紅鸞姿，萬仞孤生玉樹枝。
劉侯致身能若此，天骨自然多歎美。
聲名播揚二十年，足下長途幾千里。
舉世皆親丞相閣，我心獨愛伊川水。
脫略勢利猶埃塵，嘯傲時人而已矣。
新詩數歲即文雄，上書昔召蓬萊宮。
明主拜官麒麟閣，光車駿馬看玉童。
高人往來廬山遠，隱士往來張長公。
扶南甘蔗甜如蜜，雜以荔枝龍州橘。
赤縣繁詞滿劇曹，白雲孤峯暉永日。
朝持手板望飛鳥，暮誦楞伽對空室。
一朝出宰汾河間，明府下車人吏閑。
端坐訟庭更無事，開門咫尺巫咸山。
男耕女織蒙惠化，麥熟雉鳴長秋稼。
明年九府議功時，五辟三徵當在茲。
聞道桐鄉有遺老，邑中還欲置生祠。